Vier keer lewenslank vir reeksverkragterPhilani Justice Nkosi (Foto: Verskaf) ’n Reeksverkragter van Mpumalanga is Dinsdag vier keer lewenslank tronk toe gestuur nadat hy skuldig bevind is aan een aanklag van moord, drie aanklagte van verkragting en een aanklag van roof met verswarende omstandighede. Philani Justice Nkosi (35) se oortredings, waaronder ’n minderjarige se verkragting en moord, is tussen 2014 en 2018 in KaBokweni gepleeg voordat hy eindelik in hegtenis geneem en met behulp van DNS met die oortredings verbind is. Monica Nyuswa, woordvoerder van die Nasionale Vervolgingsgesag (NVG), sê Nkosi het sy eerste slagoffer, ’n minderjarige meisie, in 2014 op pad na ’n plaaslike winkel oorval voordat hy haar na ’n nabygeleë bos gesleep, verkrag en verwurg het. Nkosi het in Maart 2016 nóg ’n vrou op pad terug van ’n winkel oorval en van kontant en haar kruideniersware beroof voordat hy haar óók die bosse ingesleep en verkrag het. “Die beskuldigde het voortgegaan met sy misdaadtog tot Desember 2018 toe hy ’n volwasse vrou verkrag het wat van die werk af op pad huis toe was.” Die saak is destyds by die polisie aangemeld en Nkosi is in hegtenis geneem. DNS het hom later met die ander misdade verbind. Nkosi het onskuldig gepleit en aangevoer dat sy slagoffers prostitute was. Hy het ook beweer dat die vermoorde minderjarige sy meisie was. Regter Greyling Coetzee het eindelik Nkosi op vyf aanklagte skuldig bevind. Hy is vir die aanklag van moord en elke aanklag van verkragting lewenslange tronkstraf opgelê, asook ’n verdere 15 jaar tronkstraf vir roof met verswarende omstandighede. Die vonnis is opgelê te midde van die jaarlikse veldtog van 16 dae van aktivisme teen geweld teen vroue en kinders.